**Správa o kontrolnej činnosti hlavného kontrolóra obce Gemerská Panica  
za rok 2024**

Podľa ustanovenia [§ 18f ods. 1 písm. e) zákona č. 369/1990 Zb.](https://www.vssr.sk/main/goto.ashx?t=27&p=1898923&f=3) o obecnom zriadení v znení neskorších predpisov predkladám Obecnému zastupiteľstvu obce Gemerská Panica Správu o kontrolnej činnosti za rok 2024. Predmetná Správa o kontrolnej činnosti bola spracovaná v období 09.01.2025 – 30.01.2025 a následne bol o povinnosti predloženia Správy o kontrolnej činnosti obecnému zastupiteľstvu informovaný starosta obce dňa 12.02.2025.

Z dôvodu, že obecné zastupiteľstvo zasadá až v marci, Správa o kontrolnej činnosti je predložená obecnému zastupiteľstvu na najbližšom zasadnutí obecného zastupiteľstva.

Správa o kontrolnej činnosti hlavného kontrolóra obce Gemerská Panica za rok 2024 obsahuje:

* výpočet kontrol,
* bilanciu kontrol a ich charakter,
* výpočet ostatných činností hlavného kontrolóra podľa osobitných predpisov,
* iné činnosti hlavného kontrolóra v roku 2024 a prehľad mimoriadnych kontrol či kontrol v zmysle požiadania a tiež účasť hlavného kontrolóra na zasadnutiach OZ.

Plán kontrolnej činnosti hlavného kontrolóra na rok 2024 bol schválený uznesením obecného zastupiteľstva č. 34/2023 zo dňa 14.12.2023 na obdobie od 01.01.2024 do 30.06.2024 a uznesením č. 14/2024 zo dňa 26.06.2024 na obdobie od 01.07.2024 do 31.12.2024.

**Prehľad vykonaných kontrol v roku 2024**

V súlade s ustanoveniami [§ 18d ods. 2 zákona č. 369/1990 Zb.](https://www.vssr.sk/main/goto.ashx?t=27&p=1898906&f=3) o obecnom zriadení v znení neskorších predpisov a schválenými plánmi kontrolnej činnosti boli v roku 2024 vykonané nasledovné kontroly:

**Kontrola plnenia rozpočtu obce za rok 2024**

Predmet kontroly bol zameraný na kontrolu plnenia príjmov a čerpania výdavkov za 3Q. 2024.Kontrolou bolo zistené, že Správa o hospodárení a plnení rozpočtu Obce Gemerská Panica za 3Q. 2024 je spracovaná v súlade s príslušnými ustanoveniami § 16 zákona o rozpočtových pravidlách územnej samosprávy, obsahuje všetky predpísané údaje a dáva postačujúce informácie o priebehu hospodárenia obce za uvedené obdobie. Obec priebežne uhrádzala všetky svoje záväzky voči subjektom – dodávateľom, zamestnancom ako aj daňové a ostatné záväzky. Obec k sledovanému obdobiu neeviduje záväzky po lehote splatnosti.

Správa o vykonanej kontrole bola predložená obecnému zastupiteľstvu dňa 30.12.2024  Správa o kontrole plnenia rozpočtu obce bola vzatá na vedomie uznesením č. 25/2024.

**Kontrola plnenia uznesení**

Podľa rokovacieho poriadku OZ v obci Gemerská Panica na všetkých zasadnutiach OZ sa prijímajú uznesenia.Návrhy na uznesenia počas rokovania OZ zaznamenáva poverený /vymenovaný/ zapisovateľ zasadnutia. Uznesenia sa prijímajú hlasovaním v OZ. Platnosť uznesenia vyplýva z požiadaviek štatútu obce na prijímanie rozhodnutí nadpolovičnou väčšinou /v niektorých prípadoch 3/5 väčšinou/ prítomných alebo všetkých poslancov. V rámci kontrol kontrolovalo sa plnenie prijatých uznesení zo zasadnutia OZ. Za 1. polrok 2024 sa konalo rokovanie OZ 2x, za 2. polrok sa uskutočnilo rokovanie OZ len 1x hoci bola zvolaná 4.10.-17.10.-19.12.-23.12.2024. Celkovo bolo prijatých 28 uznesení.

S návrhom uznesení boli poslanci oboznámení v rámci príprav na rokovanie OZ. Plnenie prijatých uznesení kontroluje OZ na začiatku zasadnutí.Evidencia uznesení je prehľadné.

Správy o vykonaných kontrolách boli predložené obecnému zastupiteľstvu nasledovne:

Dňa 28.03.2024 kontrola plnenia uznesení bola vzatá na vedomie uznesením č. 3/2024.

Dňa 26.06.2024 kontrola plnenia uznesení bola vzatá na vedomie uznesením č. 13/2024.

Dňa 30.12.2024 kontrola plnenia uznesení bola vzatá na vedomie uznesením č. 20/2024.

**Kontrola dodávateľských faktúr**

Predmet kontroly bol zameraný nato, či postup kontrolovaného subjektu vo vybranom období bol v súlade so všeobecne záväznými právnymi predpismi a internými predpismi so zameraním na dodržiavanie hospodárnosti, efektívnosti a účinnosti pri hospodárení s finančnými prostriedkami obce. Preveriť náležitosti došlých faktúr, ich evidenciu a zaúčtovanie v súlade so zákonom č. 431/2002 Z. z. o účtovníctve v znení neskorších predpisov a internými právnymi predpismi.Kontrolou bolo zistené, že vedie obec vedie knihu došlých faktúr, faktúry mali potrebné náležitosti, boli skontrolované zodpovedným zamestnancom a to po stránke vecnej aj formálnej správnosti a zaúčtované v období, s ktorým časovo a vecne súvisia v súlade so zákonom a vnútorným predpisom. Vecná aj formálna správnosť sa kontrolovala vždy pred zaúčtovaním.

**Bilancia kontrol a ich charakter**

V roku 2024 bolo vykonaných celkom šesť kontrol, okrem hore uvedených zameraných na kontrolu:

* vyrubovania a vyberania dane z nehnuteľnosti,
* vyberanie poplatkov za odvoz komunálneho odpadu,
* príjmových a výdavkových pokladničných dokladov.

Hlavným kontrolórom boli vykonané všetky plánované kontroly pre rok 2024, schválené zastupiteľstvom v polročných plánoch kontrolnej činnosti.

Z vykonaných šiestich kontrol boli tri kontroly ukončené v súlade so zákonom č. [357/2015 Z. z.](https://www.vssr.sk/main/goto.ashx?t=26&p=4442277&f=3) o finančnej kontrole a audite a o zmene a doplnení niektorých zákonov v znení neskorších predpisov správou.

**Výpočet ostatných činností hlavného kontrolóra podľa osobitných predpisov**

V roku 2024 hlavný kontrolór okrem uvedených správ o vykonaných kontrolách vypracoval a predložil obecnému zastupiteľstvu:

* podľa [§ 18f ods. 1 písm. e) zákona č. 369/1990 Zb.](https://www.vssr.sk/main/goto.ashx?t=27&p=1898923&f=3) o obecnom zriadení v znení neskorších zmien a doplnkov Správu o kontrolnej činnosti za rok 2023. Správa bola prerokovaná dňa 28.03.2024, vzatá na vedomie uznesením č. 10/2024,
* podľa [§ 18f ods. 1 písm. c) zákona č. 369/1990 Zb.](https://www.vssr.sk/main/goto.ashx?t=27&p=1898921&f=3) o obecnom zriadení v znení neskorších zmien a doplnkov Odborné stanovisko k návrhu záverečného účtu a finančného usporiadania Obce Gemerská Panica za rok 2023 pred jeho schválením, na rokovanie dňa 28.03.2024, vzatá na vedomie uznesením č. 8/2024,
* podľa [§ 18f ods. 1 písm. b) zákona č. 369/1990 Zb.](https://www.vssr.sk/main/goto.ashx?t=27&p=1898920&f=3) o obecnom zriadení v znení neskorších zmien a doplnkov Návrh plánu kontrolnej činnosti hlavného kontrolóra na obdobie od 01.07.2024 do 31.12.2024, ktorý bol schválený uznesením č. 14/2024 dňa 26.06.2024,
* podľa [§ 18f ods. 1 písm. c) zákona č. 369/1990 Zb.](https://www.vssr.sk/main/goto.ashx?t=27&p=1898921&f=3) o obecnom zriadení v znení neskorších zmien a doplnkov Odborné stanovisko k Návrhu rozpočtu na rok 2025 s výhľadom do roku 2026-2027, ktorý bol vzatý na vedomie uznesením č. 23/2024 dňa 30.12.2024,
* podľa [§ 17 ods. 14 zákona č. 583/2004 Z. z.](https://www.vssr.sk/main/goto.ashx?t=27&p=3120745&f=3) o rozpočtových pravidlách územnej samosprávy a o zmene a doplnení niektorých zákonov v znení neskorších predpisov Stanovisko k dodržaniu podmienok pre prijatie návratného zdroja financovania na zasadnutie zastupiteľstva dňa 28.03.2024 , ktorý bol schválený uznesením č. 9/2024,
* podľa [§ 18f ods. 1 písm. b) zákona č. 369/1990 Zb.](https://www.vssr.sk/main/goto.ashx?t=27&p=1898920&f=3) o obecnom zriadení v znení neskorších zmien a doplnkov Návrh plánu kontrolnej činnosti hlavného kontrolóra na obdobie od 01.01.2025 do 30.06.2025, ktorý bol schválený uznesením č. 24/2024 dňa 30.12.2024.

**Iná činnosť hlavného kontrolóra v roku 2024**

Vypracoval Smernicu o používaní služobných motorových vozidiel vo vlastníctve obce Gemerská Panica.

Metodická pomoc pri vypracovaní Všeobecne záväzných nariadení a vnútorných predpisov.

Aktualizoval vnútorný predpis na vedenie pokladničnej hotovosti.

**Mimoriadne kontroly a kontroly na základe požiadania v roku 2024**

Mimoriadne kontroly počas roka 2024  *neboli* vykonané.

Kontroly v zmysle požiadania starostom v roku 2024 *neboli*.

Počet vykonaných kontrol zodpovedá rozsahu pracovného úväzku 0,11 hlavného kontrolóra.

**Účasť hlavného kontrolóra na rokovaniach**

Hlavný kontrolór obce sa počas roka 2024 zúčastňoval aj:

* rokovaní obecného zastupiteľstva,
* zvyšovať svoju odbornosť v oblasti kontroly účasťou na odborných seminároch a školeniach organizovaných Združením hlavných kontrolórov SR a  inými vzdelávacími inštitúciami (RVC Martin, RVC Rimavská Sobota).
* počet vykonaných kontrol zodpovedá rozsahu pracovného úväzku 0,15 hlavného kontrolóra obce.

***Pozn.:****súčasťou Správy o kontrolnej činnosti za rok 2024 nemá byť kontrola podľa § 18f ods. 1 písm. i) novelizovaného zákona č.*[*369/1990 Zb.*](https://www.vssr.sk/main/goto.ashx?t=26&p=1014310&f=3)*o obecnom zriadení v znení neskorších predpisov – kontrola prevodov nehnuteľného majetku nad 20 000 €.*

V obci Gemerská Panica, dňa 28.1.2025

.....................................

Ladislav Kisfaludi – HK obce